b'\n_START_ARTICLE_\nRaudondvario tiltas\n_START_SECTION_\nIstorija\n_START_PARAGRAPH_\nSenasis tiltas per Nev\xc4\x97\xc5\xbe\xc4\xaf Raudondvaryje menamas nuo 1914 m., kai \xc5\xa1ioje vietoje dar veik\xc4\x97 keltas. I-ojo pasaulinio karo metu vietoje veikian\xc4\x8dio kelto pastatytas medinis tiltas, ta\xc4\x8diau jis supuvo, ir 1928 m. buvo i\xc5\xa1ardytas.\n_START_SECTION_\nVinco Sta\xc5\xa1elio tiltas\n_START_PARAGRAPH_\n1930\xe2\x80\x931931 m. toje pa\xc4\x8dioje vietoje, dab. Nev\xc4\x97\xc5\xbeio gatv\xc4\x97s t\xc4\x99sinyje, ant betonini\xc5\xb3 atram\xc5\xb3 pastatytas gele\xc5\xbeinis tiltas. Tai buvo ilgiausias vieno tarpatramio (vienos angos) tiltas nepriklausomoje Lietuvoje \xe2\x80\x93 106 m ilgio. Tilt\xc4\x85 projektavo ir stat\xc4\x97 vokie\xc4\x8di\xc5\xb3 firma Flender A.G. Tilto statyba kainavo apie 585 000 lit\xc5\xb3.  1931 m. lapkri\xc4\x8dio 14 d. 12 val. tiltas i\xc5\xa1kilmingai atidarytas ir pavadintas Vinco Sta\xc5\xa1elio vardu. V. Sta\xc5\xa1elis buvo Raudondvario \xc5\xa1auli\xc5\xb3 b\xc5\xabrio vadas, Netoni\xc5\xb3 prad\xc5\xbeios mokyklos ved\xc4\x97jas, \xc5\xbeuv\xc4\x99s Klaip\xc4\x97dos sukilimo metu 1923 m._NEWLINE_1941 m. bir\xc5\xbeelio 23 d., prasid\xc4\x97jus II-ajam pasauliniam karui, tiltas susprogdintas ir daugiau neatstatytas. Dabar i\xc5\xa1lik\xc4\x99 tilto fragmentai abipus up\xc4\x97s. Buv\xc4\x99s tiltas neatsiejamas nuo gr\xc4\xafsto akmenimis kelio, kurio fragmentai i\xc5\xa1lik\xc4\x99 dabartin\xc4\x97se Nev\xc4\x97\xc5\xbeio ir M. Valan\xc4\x8diaus gatv\xc4\x97se. Akmeninis grindinys datuojamas XIX a. pab. \xe2\x80\x93 XX a. pr. Vinco Sta\xc5\xa1elio tilt\xc4\x85 mena apie 11 m vir\xc5\xa1 vandens lygio i\xc5\xa1kilusios betonin\xc4\x97s atramos abejose up\xc4\x97s pus\xc4\x97se. Senojo Raudondvario kelio atkarpa, esanti Nev\xc4\x97\xc5\xbeio g. ir buvusio tilto liekanos de\xc5\xa1iniajame up\xc4\x97s krante yra \xc4\xaftraukti \xc4\xaf Kult\xc5\xabros vertybi\xc5\xb3 registr\xc4\x85 (unik. kodas 30651)._NEWLINE_Po karo \xc5\xa1alia pastatytas pontoninis, o 1951 m. naujoje vietoje, 500 m \xc5\xbeemupio kryptimi, \xe2\x80\x93 gel\xc5\xbebetoninis. Tiltas buvo 9 m, va\xc5\xbeiuojamoji dalis \xe2\x80\x93 6 m plo\xc4\x8dio.'